turjo4nis/wikipedia-bn-dump-20250701 huggingface dataset:
খুলনা শিপইয়ার্ড লিমিটেড

খুলনা শিপইয়ার্ড লিমিটেড বাংলাদেশের খুলনা শহরের উপকন্ঠে অবস্থিত একটি জাহাজ নির্মাণ এবং মেরামত প্রতিষ্ঠান যা বাংলাদেশ প্রতিরক্ষা মন্ত্রণালয় এবং বাংলাদেশ নৌবাহিনীর তত্ত্বাবধানে পরিচালিত হয়। এটি জার্মান সহায়তায় ১৯৫৭ সালে প্রতিষ্ঠিত হয়।

ইতিহাস

১৯৪৭ সালের দেশ ভাগের পর পাকিস্তান ডেভেলপমেন্ট করপোরেশন (পিআইডিসি) খুলনায় একটি শিপইয়ার্ড নির্মাণের উদ্যোগ নেয়। এর জন্য তারা পশ্চিম জার্মানির মেসার্স স্টাকেন শনকে নিযুক্ত করে। ১৯৫৪ সালে নির্মাণকাজ শুরুর পর খুলনা শিপইয়ার্ড ১৯৫৭ সালের ২৩ নভেম্বর থেকে উৎপাদনে যায়। সে সময়কার রূপসা নদীর প্রাকৃতিক সীমাবদ্ধতা ও গভীরতাকে বিবেচনায় রেখে সর্বোচ্চ ৭০০ টন (আড়াই হাজার টন) হালকা ওজনের কার্গো ধারণসম্পন্ন জাহাজ নির্মাণ ও মেরামতের সুযোগ-সুবিধা রেখে এটি নির্মিত হয়।

উৎপাদনের শুরুর পর থেকে ১৯৫৯ সাল পর্যন্ত নির্মাণকারী প্রতিষ্ঠান ব্যবস্থাপনার দায়িত্ব পালন করে। পরে ১৯৬৫ সাল পর্যন্ত জার্মান এবং ব্রিটিশ ব্যবস্থাপনায় কার্যক্রম পরিচালিত হয়। ১৯৬৫ সালে ইস্ট পাকিস্তান ইন্ডাস্ট্রিয়াল ডেভেলপমেন্ট করপোরেশন (ইপিআইডিসি) এটি পরিচালনার দায়িত্ব নেয়।

বাংলাদেশ স্বাধীনতা লাভ করার পর বাংলাদেশ স্টিল অ্যান্ড ইঞ্জিনিয়ারিং করপোরেশন (বিএসইসি) এটি পরিচালনার দায়িত্ব পায়। প্রথম দিকে সফলভাবে পরিচালিত হলেও ৮০'র দশকের মাঝামাঝি সময় থেকে প্রতিষ্ঠানটি লোকশানে পড়তে থাকে। ৯০'র দশকে এসে এটি লোকসানের ভারে বন্ধ হওয়ার আশঙ্কায় পড়ে ও দেনার পরিমাণ ৯৩ কোটি ৩৭ লাখ টাকায় পৌছে। সেই সময়ে সরকার প্রতিষ্ঠানটিকে রুগ্ণ শিল্পপ্রতিষ্ঠান হিসেবে চিহ্নিত করে। পরে ১৯৯৯ সালের ৩ অক্টোবর বাংলাদেশ নৌবাহিনীকে প্রতিষ্ঠানটির দায়িত্ব দেওয়া হয়।

২০১৭-১৮ অর্থবছরে খুলনা শিপইয়ার্ড লিমিটেড ছোট বড় জাহাজ নির্মাণ ও মেরামতসহ বিভিন্ন খাতে প্রায় ১৬৫ কোটি টাকা আয় করে।

তথ্য উৎস

বহিঃসংযোগ
খুলনা শিপইয়ার্ড এর ওয়েবসাইট 

বাংলাদেশের শিপইয়ার্ড
বাংলাদেশের প্রতিরক্ষা কোম্পানি
বাংলাদেশের জাহাজ নির্মাণ কোম্পানি
১৯৫৭-এ পূর্ব পাকিস্তানে প্রতিষ্ঠিত
খুলনা ভিত্তিক সংগঠন
বাংলাদেশ নৌবাহিনী
বার্থোলিনের গ্রন্থি

বার্থোলিনের গ্রন্থি (Bartholin’s glands) যা বার্থোলিন গ্রন্থি (Bartholin gland) বা গ্রেটার ভেসটিবিউলার গ্রন্থি (greater vestibular glands) নামেও পরিচিত—দুটি গ্রন্থি যা মহিলাদের যোনির প্রবেশদ্বারের কাছে একটু নিচে ডানে ও বামে অবস্থিত। এদের সম্মন্ধে প্রথম বর্ণনা পাওয়া যায় সপ্তদশ শতকে। ড্যানিশ শরীরবিদ ক্যাসপার বার্থোলিন দ্য ইয়াঙ্গার (১৬৫৫-১৭৩৮) এদের বর্ণনা দেন।

বার্থোলিনের গ্রন্থি পুরুষের বালবোউরেথ্রাল গ্রন্থির সাথে সাদৃশ্যপূর্ণ। যদিও বার্থোলিনের গ্রন্থি সুপারফিশিয়াল পেরিনিয়াল পাউচে অবস্থিত, আর বালবোউরেথ্রাল গ্রন্থি অবস্থিত ডিপ পেরিনিয়াল পাউচে।

কাজ ও উদ্দেশ্য 
বার্থোলিনের গ্রন্থি যোনির পিচ্ছিলতা বাড়ানোর জন্য মিউকাস ক্ষরণ করে। একজন মহিলার অর্গাজমের (শীর্ষসুখ) আগে প্রতি মিনিটে কম-বেশি এক বা দুই ফোঁটা তরল ক্ষরণ করে।

তথ্যসূত্র 

স্ত্রী প্রজননতন্ত্র
স্ত্রীরোগ ও প্রসূতিবিজ্ঞান
বহিঃক্ষরাতন্ত্র
গ্রন্থি
হ্যারি পটার অ্যান্ড দ্য হাফ-ব্লাড প্রিন্স (চলচ্চিত্র)

হ্যারি পটার অ্যান্ড দ্য হাফ-ব্লাড প্রিন্স জে. কে. রাউলিং রচিত একই নামের একটি উপন্যাস অবলম্বনে ২০০৯ সালে নির্মিত একটি ফ্যান্টাসি-অ্যাডভেঞ্চার চলচ্চিত্র। এটি হ্যারি পটার চলচ্চিত্র সিরিজের ষষ্ঠ চলচ্চিত্র। সিরিজের পঞ্চম চলচ্চিত্র হ্যারি পটার অ্যান্ড দি অর্ডার অফ দ্য ফিনিক্স-এর পরিচালক ডেভিড ইয়েটস এই চলচ্চিত্রেরও পরিচালনা করেন। প্রযোজনা করেন ডেভিড হেয়ম্যান ও ডেভিড ব্যারন। সিরিজের প্রথম চারটি চলচ্চিত্রের চিত্রনাট্যকার স্টিভ ক্লোভস এই চলচ্চিত্রের চিত্রনাট্য রচনা করেন।

এই চলচ্চিত্রটির চলচ্চিত্রায়ণ শুরু হয় ২০০৭ সালের ২৪ সেপ্টেম্বর। ২০০৯ সালের ১৫ জুলাই বিশ্বব্যাপী সিনেমাহলে মুক্তি পায় এটি। এর পরদিনই ছিল উপন্যাসটির প্রকাশের চতুর্থ বর্ষপূর্তি। যুক্তরাষ্ট্র ছাড়া সর্বত্রই এই ষষ্ঠ চলচ্চিত্রটি একই সঙ্গে নিয়মিত প্রেক্ষাগৃহ ও আইম্যাক্স থ্রি-ডি আকারে মুক্তিলাভ করে। যুক্তরাষ্ট্রে ট্রান্সফর্মার: রিভেঞ্জ অফ দ্য ফলেন চলচ্চিত্রের প্রদর্শন সংক্রান্ত একটি জটিলতার কারণে আইম্যাক্স সংস্করণটি দুই সপ্তাহ পরে মুক্তি পায়।

চলচ্চিত্রটি সমালোচকদের দ্বারা প্রশংসিত হয় এবং উল্লেখযোগ্য বাণিজ্যিক সাফল্য অর্জনেও সক্ষম হয়। ৮২তম অ্যাকাডেমি পুরস্কারে ব্রুনো ডেলবোনেল সেরা সিনেমাটোগ্রাফি বিভাগে মনোনীত হন।

কাহিনী সংক্ষেপ 
মূল নিবন্ধঃ হ্যারি পটার অ্যান্ড দ্য হাফ-ব্লাড প্রিন্স

হগওয়ার্টসে হ্যারির ষষ্ঠ বর্ষে ভলডেমর্ট তার ক্ষমতা আরো বৃদ্ধি করতে থাকে। এদিকে নতুন পোশন শিক্ষক হিসেবে হগওয়ার্টসে যোগ দেন হোরেস স্লাগহর্ন। হ্যারি ও ডাম্বলডোর একত্রে ভলডেমর্টকে পরাজিত করার পন্থা খুঁজতে থাকে। এবং স্লাগহর্নের মেমোরির সহায়তায় একসময় তা পেয়েও যায়। তারা জানতে পারে ভলডেমর্টের অমরত্বের চাবিকাঠি হরক্রাক্স সম্পর্কে। ভলডেমর্টকে হত্যা করতে হলে প্রথমে এই হরক্রাক্সগুলকে ধ্বংস করতে হবে। শুরু হয় ডাম্বলডোর ও হ্যারির এক দুঃসাহসিক অভিযান।

অভিনয়ে 
প্রধান নিবন্ধঃ হ্যারি পটার চলচ্চিত্র সিরিজের কুশীলবদের তালিকা
 হ্যারি পটার - ড্যানিয়েল র‌্যাডক্লিফ
 অ্যালবাস ডাম্বলডোর - মাইকেল গ্যামবন
 রন উইজলি - রুপার্ট গ্রিন্ট
 হারমায়োনি গ্রেঞ্জার - এমা ওয়াটসন
 হোরেস স্লাগহর্ন - জিম ব্রডবেন্ট
 বেল্লাট্রিক্স লেস্ট্র্যাঞ্জ - হেলেনা বনহাম কার্টার
 রুবিয়াস হ্যাগ্রিড - রোবি কলট্রেন
 ড্রেকো ম্যালফয় - টম ফেল্টন
 নার্সিসা ম্যালফয় - হেলেন ম্যাকক্ররি
 সেভেরাস স্নেইপ - অ্যালান রিকম্যান
 মিনার্ভা ম্যাকগোনাগল - ম্যাগি স্মিথ
 আর্থার উইজলি - মার্ক উইলিয়ামস 
 মলি উইজলি - জুলিয়া ওয়াল্টার্স
 জিনি উইজলি - বোনি রাইট

তথ্যসূত্র

বহিঃসংযোগ 

  for the film
  for the film series
 
 Harry Potter and the Half-Blood Prince
 
 Interactive graphic with connections and biographies of the characters as they are at the beginning of the story of The Half Blood Prince
 
 
 Harry Potter and the Half-Blood Prince Picture Gallery on Sky Movies

হ্যারি পটারের চলচ্চিত্র
২০০৯-এর চলচ্চিত্র
ত্রিমাত্রিক চলচ্চিত্র
ইংরেজি ভাষার চলচ্চিত্র
আইম্যাক্স চলচ্চিত্র
পরবর্তী কিস্তির চলচ্চিত্র
লন্ডনে ধারণকৃত চলচ্চিত্র
হার্টফোর্ডশায়ারে ধারণকৃত চলচ্চিত্র
মার্কিন চলচ্চিত্র
ব্রিটিশ চলচ্চিত্র
ডি-বক্স মোশন-বর্ধিত চলচ্চিত্র
ওয়ার্নার ব্রসের চলচ্চিত্র
লন্ডনের পটভূমিতে চলচ্চিত্র
ইংল্যান্ডের পটভূমিতে চলচ্চিত্র
১৯৯৬-এর পটভূমিতে চলচ্চিত্র
২০০০-এর দশকের মার্কিন চলচ্চিত্র
মার্কিন ত্রিমাত্রিক চলচ্চিত্র
মার্কিন ধারাবাহিক চলচ্চিত্র
ব্রিটিশ ধারাবাহিক চলচ্চিত্র
১৯৯৭-এর পটভূমিতে চলচ্চিত্র
নরওয়েতে ধারণকৃত চলচ্চিত্র
২০০০-এর দশকের ইংরেজি ভাষার চলচ্চিত্র
২০০৯-এর ত্রিমাত্রিক চলচ্চিত্র
বিদ্যাসাগর (দ্ব্যর্থতা নিরসন)

ঈশ্বরচন্দ্র বিদ্যাসাগর – ঊনবিংশ শতাব্দীর বিশিষ্ট বাঙালি সমাজ সংস্কারক ও শিক্ষাবিদ। 
 বিদ্যাসাগর বিশ্ববিদ্যালয় – পশ্চিমবঙ্গের পশ্চিম মেদিনীপুর জেলায় অবস্থিত ঈশ্বরচন্দ্র বিদ্যাসাগরের নামাঙ্কিত বিশ্ববিদ্যালয়। উক্ত জেলায় বিদ্যাসাগরের জন্মস্থান বীরসিংহ গ্রাম অবস্থিত।
 বিদ্যাসাগর কলেজ – কলকাতায় ঈশ্বরচন্দ্র বিদ্যাসাগর প্রতিষ্ঠিত মেট্রোপলিটান কলেজের বর্তমান নাম। 
 বিদ্যাসাগর সেতু – হুগলি নদীর উপর অবস্থিত কলকাতা-হাওড়া সংযোগরক্ষাকারী দ্বিতীয় হুগলি সেতুর বর্তমান নাম। 
 বিদ্যাসাগর মেলা – কলকাতায় আয়োজিত ঈশ্বরচন্দ্র বিদ্যাসাগরের নামাঙ্কিত একটি সাংস্কৃতিক ও শিক্ষামূলক মেলা। 
 বিদ্যাসাগর পুরস্কার – পশ্চিমবঙ্গ বাংলা আকাদেমি প্রদত্ত একটি সাহিত্য পুরস্কার।

ভারতীয় প্রদত্ত নাম
২২ জুলাই ২০০৯-এর সূর্যগ্রহণ

২২ জুলাই ২০০৯-এর সূর্যগ্রহণ একবিংশ শতাব্দীর সবচেয়ে দীর্ঘ সময়ের সূর্যগ্রহণ, যা অনেক স্থানে প্রায় ৬ মিনিট ৩৯ সেকেন্ড স্থায়ী হয়। এর কারণে বাংলাদেশ, ভারতসহ নেপাল এবং পূর্ব চীনে পর্যটকদের আগ্রহ দেখা দেয়।

ছবি

তথ্যসূত্র 

সূর্যগ্রহণ
২১শ শতাব্দীর সূর্যগ্রহণ
২০০৯-এ ভারত
২০০৯-এ নেপাল
২০০৯-এ চীন
২০০৯-এ বিজ্ঞান
ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠান, শিবপুর

ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠান, শিবপুর (ইংরেজি: Indian Institute of Engineering Science and Technology, Shibpur) ভারতের প্রাচীনতম ও অগ্রণী ইঞ্জিনিয়ারিং শিক্ষাপ্রতিষ্ঠানগুলির মধ্যে অন্যতম। পশ্চিমবঙ্গ রাজ্যের হাওড়া শহরের শিবপুরে অবস্থিত এই বিশ্ববিদ্যালয় ভারতে ও বহির্ভারতে শিক্ষা ও গবেষণাক্ষেত্রে ইঞ্জিনিয়ারিং ও ফলিত বিজ্ঞান শাখার একটি উৎকৃষ্ট প্রতিষ্ঠানরূপে স্বীকৃত। ২০০৫ সালে ইন্ডিয়া টুডে পত্রিকার রেটিং অনুযায়ী এটি দেশের সেরা দশটি (টপ টেন) ইঞ্জিনিয়ারিং শিক্ষাপ্রতিষ্ঠানের মধ্যে একটি বিবেচিত হয়। উচ্চশিক্ষা ও গবেষণার ক্ষেত্রে এটি বর্তমানে ভারতের একটি অভিজাত শিক্ষাকেন্দ্র।

ইতিহাস 

শিবপুরের ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠানের আদি নাম বিশপস কলেজ। মাত্র দশ জন ছাত্র ও সামান্য কয়েকজন শিক্ষাকর্মী নিয়ে এই কলেজটি ১৮৫৬ সালের ২৪ নভেম্বর সিভিল ইঞ্জিনিয়ারিং কলেজ নামে কলকাতার রাইতার্স্‌ বিল্ডিং-এ শুরু হয়। ১৮৬৫ থেকে ১৮৭৯ সাল পর্যন্ত এটি প্রেসিডেন্সি কলেজ, কলকাতার সিভিল ইঞ্জিনিয়ারিং ডিপার্টমেন্ট হিসেবে কাজ করে। ১৮৮০ সালে কলেজটি হাওড়ার বিশপস কলেজের বিশাল ক্যাম্পাসে স্থায়ীভাবে স্থানান্তরিত হয়। ১৯২০ সালের ১২ ফেব্রুয়ারি পুনরায় নাম পরিবর্তন করে এই কলেজের নাম বেঙ্গল ইঞ্জিনিয়ারিং কলেজ (বি. ই. কলেজ, শিবপুর) রাখা হয়। শিবপুর শব্দটি অবশ্য ১৯২১ সালের ২৪ মার্চ মুছে ফেলা হয়।

১৮৫৭ থেকে ১৯৯২ সাল পর্যন্ত এটি কলকাতা বিশ্ববিদ্যালয়ের অনুমোদিত কলেজ ছিল। জাতির প্রতি এই প্রতিষ্ঠানের অবদানের স্বীকৃতি স্বরূপ ১৯৯২ সালে এই কলেজটিকে ডিমড বিশ্ববিদ্যালয়ের মর্যাদা দেওয়া হয় এবং তার নাম হয় বেঙ্গল ইঞ্জিনিয়ারিং কলেজ (ডিমড্ ইউনিভার্সিটি)। ভারতের তৎকালীন রাষ্ট্রপতি ড. শঙ্কর দয়াল শর্মা ১৯৯৩ সালের ১৩ মার্চ আনুষ্ঠানিকভাবে এই ডিমড বিশ্ববিদ্যালয়টি উদ্বোধন করেন। ২০০৪ সালের ১ অক্টোবর এই প্রতিষ্ঠান বেঙ্গল ইঞ্জিনিয়ারিং অ্যাণ্ড সায়েন্স ইউনিভার্সিটি, শিবপুর নামে একটি পূর্ণাঙ্গ বিশ্ববিদ্যালয়ের মর্যাদা পায়। ২০০৫ সালের ১৩ জুলাই ভারতের তৎকালীন রাষ্ট্রপতি ড. এ পি জে আব্দুল কালাম আনুষ্ঠানিকভাবে বেঙ্গল ইঞ্জিনিয়ারিং অ্যান্ড সায়েন্স ইউনিভার্সিটি, শিবপুর (বেসু)-র আনুষ্ঠানিক উদ্বোধন করেন।

আইআইইএসটি নামকরণ  
প্রাক্তন রাষ্ট্রপতি প্রয়াত প্রণব মুখোপাধ্যায় ২০১৪ সালের ২৪ আগস্ট এক অনুষ্ঠানে একশো আটান্ন বৎসর অতিক্রম করা এই শিক্ষাপ্রতিষ্ঠানকে 'ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠান' নতুন নামকরণ করে জাতির প্রতি উৎসর্গ করেন।

বিখ্যাত প্রাক্তনীরা
এই প্রতিষ্ঠানের বহু প্রাক্তনী সমাজের বিভিন্ন ভূমিকায় অবদান রেখেছেন।

তথ্যসূত্র 

বাংলার নবজাগরণ
অল ইন্ডিয়া কাউন্সিল ফর টেকনিক্যাল এডুকেশন
পশ্চিমবঙ্গের প্রকৌশল মহাবিদ্যালয়
হাওড়া
পশ্চিমবঙ্গের বিশ্ববিদ্যালয়
পশ্চিমবঙ্গের শিক্ষাপ্রতিষ্ঠান
কলকাতার বিশ্ববিদ্যালয়
হাওড়া জেলার বিশ্ববিদ্যালয়
১৮৫৬-এ ব্রিটিশ ভারতে প্রতিষ্ঠিত
বাংলার নবজাগরণের সঙ্গে যুক্ত শিক্ষাপ্রতিষ্ঠান
১৮৫৬-এ প্রতিষ্ঠিত শিক্ষাপ্রতিষ্ঠান
ইস্পাত

ইস্পাত বা পাকা লোহা হল লোহা ও কার্বনের একটি সংকর ধাতু যাতে মান ভেদে মোট ওজনের ০ .২% থেকে ২.১% কার্বন থাকে। ম্যাংগানিজ, ক্রোমিয়াম, ভ্যানাডিয়াম এবং ট্যাংস্টেন লোহার সাথে মিশিয়ে ইস্পাত তৈরী যায়। তবে কার্বনই সবচেয়ে সাশ্রয়ী উপাদান।

ইস্পাত লোহার তুলনায় দৃঢ়তর। লোহার সঙ্গে বিভিন্ন ধাতু মিশ্রণ করা হলে লোহার দৃঢ়তা বৃদ্ধিপ্রাপ্ত হয়। নিম্ন গলনাংক ও ঢালাই যোগ্যতার জন্য উচ্চ কার্বনযুক্ত সংকর ঢালাই লোহা (ইং: কাস্ট আয়রন) নামে পরিচিত।

ইতিহাস 
বিভিন্ন অদক্ষ উপায়ে রেনেসাঁ যুগের অনেক আগে থেকেই ইস্পাত তৈরি শুরু হয়। কিন্তু ১৭শ শতাব্দীতে বিভিন্ন উন্নত উপায়ে ইস্পাত তৈরি শুরু হলে এর ব্যবহার বৃদ্ধি পায়। ১৯ শতকের মাঝামাঝি সময়ে বেসমার পদ্ধতিতে ইস্পাত উৎপাদন শুরু হলে এটি সস্তা ও বহুল ব্যবহৃত ধাতুতে পরিণত হয়। আরও পরে বেসিক অক্সিজেন প্রক্রিয়ায় উৎপাদনের ফলে এর মান অনেক বৃদ্ধি পায় ও দাম অনেক কমে যায়। বর্তমানে ইস্পাত পৃথিবীর অন্যতম বহুল ব্যবহৃত পদার্থ। দালান-কোঠা, মেশিন, জাহাজ, গাড়ী, তৈজসপত্র ইত্যাদির প্রধান উপাদান ইস্পাত। বর্তমানে ইস্পাতের মান বিভিন্ন আন্তর্জাতিক মানদানকারী প্রতিষ্ঠান কর্তৃক পরিমাপ করা হয়।

বৈশিষ্ট্য 
অন্যান্য ধাতুর মত লোহাও ভূগর্ভে অক্সিজেন ও সালফারের সাথে যুক্ত অবস্থায় থাকে। ঢালাই লোহার গলনাংক ১৩৭০ ডিগ্রী সেলসিয়াস। ইস্পাতের ঘনত্ব মানের ওপর ভিত্তি করে প্রতি ঘনসেন্টিমিটার ৭.৭৫ থেকে ৮.০৫ গ্রাম পর্যন্ত হতে পারে।

তথ্যসূত্র 

 
লোহার সংকর ধাতু
কার্বনের সংকর ধাতু
ক্রোমিয়ামের সংকর ধাতু
নির্মাণ উপাদান
কাঠিন্য মাত্রা

কাঠিন্য মাত্রা কোন বস্তু কি পরিমাণ শক্ত তা পরিমাপের একটি স্কেল হল কাঠিন্য মাত্রা(স্কেল)। কাঠিন্য মাত্রার প্রবর্তকের নামানুসারে এটিকে মোজ'এর মাত্রা বা মোজ স্কেলও (Mohs scale) বলা হয়ে থাকে।

এই মাত্রাটি প্রণয়ন করা হয়েছে কোন বস্তু অন্য কোন বস্তুতে আঁচড় কাটতে পারে, তার ভিত্তিতে। মোজ'এর কাঠিন্য মাত্রার কোনো একটি পদার্থ ক্রমানুসারে পূর্ববর্তী সব পদার্থের উপরে আঁচড় কাটতে পারে।

ট্যাজিকাফ্লুএফেকোটোকোডা= 
১. ট্যালক
২. জিপসাম
৩. ক্যালসাইট
৪. ফ্লুওরাইট
৫. এপিটাইট
৬. ফেল্ডস্পার
৭. কোয়ার্টজ
৮. টোপাজ
৯. কোরান্বাডাম
১০. ডায়মন্ড

কাঠিন্য মাত্রার ১০টি পদার্থের তালিকা নিম্নের প্রদত্ত হলো।

এতে সবচেয়ে নরম হল ট্যালক এবং সবচেয়ে কঠিন হল ডায়মন্ড। আমাদের হাতের নখের কাঠিন্য হল ২।৫।

তথ্যসূত্র 

খনিজবিজ্ঞান
উপাদান বিজ্ঞান
স্টেল্থ

স্টেল্থ বিমান এক বিশেষ ধরনের বিমান যা রাডারকে ফাঁকি দিতে সক্ষম। এটি বিশেষ ধরনের প্রযুক্তি ব্যবহার করে যার ফলে দৃশ্যমান, শাব্দিক, অবলোহিত তরঙ্গ, এবং বেতার তরঙ্গ দ্বারা এর অবস্থান নির্ণয় করা যায় না। এই প্রযুক্তিকে সম্মিলিতভাবে স্টেল্থ প্রযুক্তি বলা হয়। স্টেল্থ প্রযুক্তির উন্নয়ন শুরু হয় দ্বিতীয় বিশ্বযুদ্ধ চলাকালীন জার্মানিতে। মূল হোর্টেন হো ২২৯ এর নকশা করা হয় বিএমডব্লিউ ০০৩ জেট ইঞ্জিন যুগলের জন্য কিন্তু পরে জাঙ্কার্স জুমো ০০৪ জেট ইঞ্জিন যুগলে ব্যবহৃত হয় এবং এটিকে প্রথম স্টেল্থ বিমান হিসেবে উল্লেখ হয়। মার্কিন যুক্তরাষ্ট্রের বিমানের স্টেল্থের পরিচিত আধুনিক উদাহরণ হল এফ-১১৭ নাইটহক (১৯৮১-২০০৮), বি-২ স্পিরিট, লকহিড মার্টিন এফ-২২ র‌্যাপ্টর, এবং এফ-৩৫ লাইটনিং ২।

নকশা
স্টেল্থ বিমানের মূল নকশার উদ্দেশ্য হল রাডার ও উত্তাপ এড়িয়ে চলা। ফলে নকশাকারদের নিম্নোক্ত বিষয়ে প্রাধান্য দিয়ে থাকে, যা বিমানের সফলতার ভিত গড়ে তুলে:-
 তাপ নির্গমন কমানো
 কিছু সাধারণ বৈশিষ্ট পরিবর্তন করে রাডারকে ফাঁকি দেওয়া
 বিমানের অস্ত্রবাহী অংশ খুলে দেওয়ার সময় রাডারকে ফাঁকি দেওয়া
 বিরূপ আবহাওয়ায় অবলোহিত তরঙ্গ ও রাডারকে ফাঁকি দেওয়া

স্টেল্থ বিমানের তালিকা

মানব চালিত

নিয়োজিত
  এফ-৩৫ লাইটনিং ২ - লকহিড মার্টিন / বিএই সিস্টেমস / নরথ্রপ গ্রামেন
  বি-২ স্পিরিট - নরথ্রপ গ্রামেন
  লকহিড মার্টিন এফ-২২ র‍্যাপ্টর - লকহিড মার্টিন / বোয়িং
  চেংদু জে-২০ - চেংডু এয়ারক্রাফট কর্পোরেশন

প্রস্তুতিতে
  হ্যাল অগ্রণী মধ্য কম্ব্যাট যুদ্ধবিমান - হিন্দুস্থান অ্যারোনটিক্স লিমিটেড

অবসরপ্রাপ্ত
  এফ-১১৭ নাইটহক - লকহিড মার্টিন

পরিত্যক্ত
  এ-১২ অ্যাভেঞ্জার ২ - ম্যাকডোনেল-ডগলাস / জেনারেল ডায়নামিক্স
  বোয়িং এক্স-৩২ - বোয়িং প্রোটোটাইপ
  ওয়াইএফ-২৩ ব্ল্যাক উইডো ২ - নর্থ্রপ / ম্যাকডোনেল-ডগলাস প্রোটোটাইপ
  আরএএইচ-৬৬ কমাঞ্চে - বোয়িং সিকোর্‌স্কি

রোবট চালিত
  বোয়িং এক্স-৪৫ - বোয়িং
  আরকিউ-৩ ডার্ক স্টার - লকহিড মার্টিন / স্কাঙ্ক ওয়ার্কস
  লকহিড মার্টিন আরকিউ-১৭০ সেন্টিনেল - লকহিড মার্টিন
  নরথ্রপ গ্রামেন এক্স-৪৭বি - নরথ্রপ গ্রামেন
  বিএই টেরানিস - বিএই সিস্টেমস

তথ্যসূত্র

যুদ্ধ বিমান
স্টেল্থ বিমান
অস্ট্রেলীয় আদিবাসী

অস্ট্রেলীয় আদিবাসী বলতে অস্ট্রেলীয়ার মূল ভূখণ্ড এবং টরেস প্রণালী অঞ্চলে অবস্থিত দ্বীপ সমূহে বসবাসকারী আদিবাসী জনগোষ্ঠীকে বুঝান হয় । অস্ট্রেলিয়ার বর্তমান জনসংখ্যার এরা ৩.২% ভাগ । টরেস প্রণালীর দ্বীপ সমূহের বাসিন্দাদের থেকে অস্ট্রেলিয়ার মূল ভূখণ্ডের আদিবাসীদেরকে আলাদা করার জন্য 'অ্যাবরিজিন' শব্দটি ব্যবহার করা হয় ।

অস্ট্রেলিয়াতে মানব বসবাসের এপর্যন্ত যত নিদর্শন খুঁজে পাওয়া গেছে তার মধ্যে প্রাচীনতম হল মাঙ্গো মানবের দেহাবশেষ । ধারণা করা হয় এই দেহাবশেষ প্রায় ৪০,০০০ বছরের পুরাতন। কাজেই অস্ট্রেলীয় আদিবাসীদের পূর্ব পুরুষেরা তার থেকেও অনেক আগেই এই মহাদেশে এসে বসবাস শুরু করেন, ঠিক কত বছর আগে সেই বসতী পত্তন শুরু হয়েছিল তা এখনো নিশ্চিত ভাবে জানা যায়নি, তবে অণুমান করা হয় আজ থেকে ১,২৫,০০০ বছরও হতে পারে।

অস্ট্রেলিয়ার বিভিন্ন আদিবাসী জনগোষ্ঠীর মধ্যে অনেক বৈচিত্র্য লক্ষনীয়। এদের প্রত্যেকেরই নিজস্ব ভাষা, সংস্কৃতি এবং সামাজিক রীতি-নীতি রয়েছে। ইউরোপিয় আগমনের পুর্বে অস্ট্রেলিয়াতে প্রায় ২৫০ থেকে ৩০০ টি ভিন্ন ভাষাভাষী গোষ্ঠীর বসবাস ছিল, প্রায় ৬০০ টি উপভাষা তারা ব্যবহার করত। আজ ২০০ টির মত ভাষা এবং উপভাষা ব্যবহৃত হয় এবং তার মধ্যেও ২০টি বিলুপ্তির পথে । ইউরোপিয়রা পাকাপাকি ভাবে এই মহাদেশে বসবাস শুরু করার পর থেকে ধারণা করা হয় আদিবাসীদের সংখ্যা ৩,১৮,০০০ থেকে ৭,৫০,০০০ এর মধ্যে রয়েছে । এদের সিংহভাগের বসবাস মহাদেশের দক্ষিণ-পূর্ব অঞ্চলে মারি নদীর আশে পাশে ।

তথ্যসূত্র 

অস্ট্রেলীয় আদিবাসী সংস্কৃতি
অস্ট্রেলিয়ার আদিবাসী
প্রতিনিধিত্বহীন জাতি ও জনগনের সংগঠনের সদস্য
হ্যারিয়ার (যুদ্ধ বিমান)

হ্যারিয়ার (ইংরেজি: Harrier Jump Jet)  এক বিশেষ ধরনের সামরিক বিমান যার উড্ডয়নের জন্য কোনো রানওয়ের প্রয়োজন হয়না এবং এটি হেলিকপ্টারের মত সরাসরি উলম্বিক ভাবে উড্ডয়নে সক্ষম।
হ্যারিয়ার বিমান আকাশ থেকেও মাটিতে হামলা চালাতে পারে। এই বিমানটি ইউ এস এম সি, স্প্যানিশ নেভি, ইতালীয় নেভি ব্যবহার করে।

পটভূমি 
এটি ন্যাটোর সমন্বিত যুদ্ধাস্ত্র উন্নয়ন প্রকল্পের ফলে বিকাশ কালে উন্নতিতে সহায়তা পায়। ১৯৬০-এর দশকের শেষের দিকে রয়েল এয়ার ফোর্সের জন্য ৬টি  P.1127 (RAF)-এর সরবরাহ করার চুক্তি করা হয়।

চিত্রশালা

তথ্যসূত্র

বহিঃসংযোগ 

সামরিক বিমান
যুদ্ধ বিমান
ব্রিটিশ উদ্ভাবন
বহন ভিত্তিক বিমান
ম্যাকডনেল ডগলাস বিমান
একক ইঞ্জিনযুক্ত জেট বিমান
দীনবন্ধু পুরস্কার

দীনবন্ধু পুরস্কার পশ্চিমবঙ্গের একটি সম্মানজনক নাট্য পুরস্কার। ১৯৮৩ সালে বাংলা নাট্যচর্চার জগতে সামগ্রিক অবদানের স্বীকৃতি স্বরূপ এই পুরস্কার চালু করে পশ্চিমবঙ্গ সরকারের তথ্য ও সংস্কৃতি বিভাগের নাট্য উপদেষ্টা পর্ষদ। ১৯৮৩ থেকে ১৯৮৫ পর্যন্ত নাট্য উপদেষ্টা পর্ষদই এই পুরস্কার প্রদান করে। ১৯৮৭ সাল থেকে পশ্চিমবঙ্গ নাট্য আকাদেমির হাতে এই পুরস্কার প্রদানের দায়িত্ব অর্পণ করা হয়। পুরস্কারটি ঊনবিংশ শতাব্দীর বিশিষ্ট নাট্যকার তথা নীলদর্পণ নাটকের রচয়িতা দীনবন্ধু মিত্রের নামাঙ্কিত।

দীনবন্ধু পুরস্কার প্রাপকগণ

তথ্যসূত্র 

 এক নজরে পশ্চিমবঙ্গ নাট্য আকাদেমির ২০ বছর (১৯৮৭ – ২০০৭), সম্পাদনা শিব শর্মা, পশ্চিমবঙ্গ নাট্য আকাদেমি, তথ্য ও সংস্কৃতি বিভাগ, পশ্চিমবঙ্গ সরকার, কলকাতা, ২০০৮

পশ্চিমবঙ্গ নাট্য আকাদেমি
বাংলা নাটক
বাংলা সাহিত্য পুরস্কার
পশ্চিমবঙ্গের সাহিত্য পুরস্কার
ভিকারুননিসা নূন স্কুল এন্ড কলেজ

ভিকারুননিসা নুন স্কুল ও কলেজ ঢাকার বেইলি রোডে অবস্থিত বাংলাদেশে মেয়েদের একটি স্বনামধন্য উচ্চমাধ্যমিক বিদ্যালয়। ১৯৫২ সালে তৎকালীন পাকিস্থানের পূর্ব পাকিস্তান প্রদেশের (বর্তমানে বাংলাদেশ) গভর্নর ফিরোজ খান নুনের সহধর্মিনী ভিকার উন নিসা নুন ঢাকায় মেয়েদের একটি আধুনিক শিক্ষাপ্রতিষ্ঠান শুরু করার লক্ষ্যে স্কুলটি প্রতিষ্ঠা করেন ও তার নামানুসারেই স্কুলটির নামকরণ করা হয়েছে। ভিকারুননিসা স্কুলের সাথে ক্ষেত্রবিশেষে উপমহাদেশের ইতিহাসের সংযোগ রয়েছে। এটি এখন বাংলাদেশের নামকরা স্কুলগুলোর মধ্যে অন্যতম।

ইতিহাস 
স্কুলটির নামের উৎস জন্মসূত্রে অস্ট্রিয়ান মহিলা ভিকারুননিসা নুন। ১৯৪৫ সালে ফিরোজ খান নুনের সাথে বিবাহে আবদ্ধ হওয়ার সূত্রে তিনি ইসলাম ধর্ম গ্রহণ করে তার পূর্ববর্তী নাম ভিক্টোরিয়া পরিবর্তন করে ভিকারুননিসা নুন নাম গ্রহণ করেছিলেন। নুন পরিবার সামাজিক উন্নয়নে বিভিন্ন ভাবে তাদের অবদানের অংশ হিসেবে ১৯৫১ সালে শুধুমাত্র মেয়েদের জন্য এই স্কুলটি প্রতিষ্ঠা করেন। স্কুলটি প্রতিষ্ঠার সমসাময়িক সময়ে শিক্ষা বিস্তার ও প্রসারে অবদান হিসেবে নুন পরিবার একটি তহবিল গঠন করেন যা থেকে উচ্চশিক্ষা লাভে আগ্রহী তৎকালীন পাকিস্তানি শিক্ষার্থীদের যুক্তরাজ্যের অক্সফোর্ড ও ক্যামব্রিজ বিশ্ববিদ্যালয় সমূহে গমনের জন্য বৃত্তিসহ প্রয়োজনীয় সহায়তা দান করা হত। অবশ্য এই তহবিল ভিকারুননিসা নুন স্কুলের সাথে সম্পৃক্ত ছিলনা।

১৯৫৩-৫৫ সময়ে অধ্যক্ষ ছিলেন‌ মিসেস কোটস। ১৯৫৬-১৯৫৮ সালে মিসেস ব্র্যাডলি। ১৯৬৮-১৯৭৮ সালে মিসেস এ চৌধুরী।

শাখাসমূহ 

স্কুলটির কার্যক্রম মূলত এর প্রধান শাখা বেইলি রোডকে কেন্দ্র করে ঘটে থাকে। তবে একই প্রশাসনের অধীনে স্বতন্ত্র আরও তিনটি শাখা গড়ে তোলা হয়েছে যেগুলো রাজধানীর ধানমন্ডি, আজিমপুর ও বসুন্ধরা আবাসিক এলাকায় অবস্থিত।  সর্বমোট চারটি শাখা মিলিয়ে প্রায় ২৪০০০ এর অধিক ছাত্রী ভিকারুননিসা নুন স্কুলে নিয়মিতভাবে শিক্ষালাভ করে থাকে।

কৃতি শিক্ষার্থী 

 রুমিন ফারহানা - আইনজীবী ও রাজনীতিবিদ।
 লুনা সামসুদ্দোহা - নারী উদ্যোক্তা
 রাফিয়াত রশিদ মিথিলা - অভিনেত্রী, গায়ক এবং উন্নয়নকর্মী

অন্যান্য কার্যক্রম 
পাঠদানের পাশাপাশি অন্যান্য কার্যক্রমের জন্য ভিকারুননিসা নুন স্কুল বিখ্যাত। স্কুলটির ছাত্রীদের অংশগ্রহণে এখানে বেশ অনেকগুলি ক্লাব বা সংঘ গড়ে তোলা হয়েছে যেগুলোতে পরিবেশ গবেষণা, বিজ্ঞানচর্চা, বিতর্ক ইত্যাদি কর্মকাণ্ড পরিচালনা করা হয়। এই ক্লাবগুলো স্কুলের অভ্যন্তরীণ সহ বিভিন্ন আন্তঃপ্রতিষ্ঠান প্রতিযোগিতা আয়োজন করে থাকে। ক্লাবগুলো অন্যান্য বিভিন্ন প্রতিযোগীতায় অংশ নিয়েও স্কুলের জন্য সম্মান বয়ে এনে থাকে।

এখানকার যে ক্লাব রয়েছে সবগুলই বেশ সক্রিয়। এবং তারা প্রতিবছরই  পাঠ্যক্রমের বাইরের বিভিন্ন কাজে অংশগ্রহণ করে সাফল্য লাভ করছে।

স্কুলটির একটি সমৃদ্ধ পাঠাগার রয়েছে যেখানে বিভিন্ন বিষয়াবলীর উপর লেখকের বইসহ নানাবিধ প্রকাশনা সরবরাহ করা হয়ে থাকে। প্রকাশনাগুলোর মধ্যে রয়েছে প্রতিষ্ঠানটির নিজস্বভাবে প্রকাশিত ম্যাগাজিন সহ বহিঃর্বিশ্বের বিভিন্ন প্রকাশনা। প্রতিষ্ঠানটিতে আধুনিক সরঞ্জামমন্ডিত একটি সুসজ্জিত কম্পিউটার ল্যাব রয়েছে।

তথ্যসূত্র

বহিঃসংযোগ 

 
 

ঢাকা জেলার মহাবিদ্যালয়
ঢাকা জেলার বিদ্যালয়
১৯৫২-এ পূর্ব পাকিস্তানে প্রতিষ্ঠিত
১৯৫২-এ প্রতিষ্ঠিত শিক্ষাপ্রতিষ্ঠান
ঢাকার শিক্ষাপ্রতিষ্ঠান
রাজউক উত্তরা মডেল কলেজ

রাজউক উত্তরা মডেল কলেজ বাংলাদেশের ঢাকা শহরের উত্তরা এলাকায় অবস্থিত একটি শিক্ষাপ্রতিষ্ঠান।

ইতিহাস 
রাজউকের সহযোগিতায় শিক্ষা মন্ত্রণালয়ের সরাসরি নিয়ন্ত্রণ এবং ব্যবস্থাপনায় ১৯৯৪ সালে প্রায় সাড়ে ৪ একর জমির উপর কর্নেল নুরন নবী (অবসরপ্রাপ্ত) এর তত্ত্বাবধানে রাজধানীর উত্তরায় রাজউক উত্তরা মডেল কলেজ স্থাপিত হয়। ১৯৯৪ সালের প্রথম দিকে প্রধান একাডেমিক ভবনের নির্মাণ কাজ শেষ হয় এবং তৎকালীন প্রধানমন্ত্রী খালেদা জিয়া ১৯৯৪-৯৫ শিক্ষাবর্ষে কলেজ শাখার উদ্বোধন করেন। অবকাঠামোগত সুযোগ সুবিধার স্বল্পতার কারণে ১৯৯৫ সালে আরেকটি উন্নয়ন পরিকল্পনা গ্রহণ করা হয় এবং ২০০১ সালে ক্যাম্পাসটি বর্তমান রূপধারণ করে। একটি শাখা (প্রভাতী) নিয়ে রাজউক উত্তরা মডেল কলেজ যাত্রা শুরু করে কিন্তু অধিক শিক্ষার্থীর চাপ সামলানোর জন্য সরকারের পরামর্শ অনুযায়ী পরবর্তীতে ২০০৩ সালে বিদ্যালয়টিতে দিবা শাখা চালু করা হয়।

শিক্ষা কার্যক্রম 
রাজউক উত্তরা মডেল কলেজ জাতীয় শিক্ষাক্রমের অধীনে নিম্ন মাধ্যমিক, মাধ্যমিক এবং উচ্চ মাধ্যমিক স্তরে বাংলা এবং ইংরেজি উভয় মাধ্যমেই শিক্ষাদান করে থাকে। প্রায় ৮,০০০ জন শিক্ষার্থী এই বিদ্যালয়ে অধ্যয়ন করে থাকে। রাজউক উত্তরা মডেল কলেজে প্রায় ১৫,০০০ বই সমৃদ্ধ পাঠাগার এবং পদার্থবিজ্ঞান, রসায়ন, জীববিজ্ঞান ও কম্পিউটার পরীক্ষাগার রয়েছে।

শিক্ষাক্রম 
রাজউক উত্তরা মডেল কলেজ জাতীয় শিক্ষাক্রম অনুসরণ করে থাকে। এছাড়া ৬ষ্ঠ-৮ম শ্রেণীর শিক্ষার্থীরা সঙ্গীত শিক্ষা, চারু ও কারুকলা এবং বাদ্যযন্ত্র বাজানো শেখার ক্লাসেও অংশ নিতে পারে।

সহশিক্ষা কার্যক্রম 
 বিজ্ঞান ক্লাব: এই ক্লাব প্রতি বছর বিজ্ঞান উৎসব আয়োজন করে থাকে।
 বিতর্ক প্রতিযোগিতা: ২০০৮ সালের জাতীয় বিতর্ক উৎসবে রাজউক উত্তরা মডেল কলেজকে শ্রেষ্ঠ বিদ্যালয় পুরস্কার দেওয়া হয়।
 ফটোগ্রাফি ক্লাব: রাজউক কলেজের বিভিন্ন অনুষ্ঠানে এই ক্লাব ছবি উঠায়

চিত্রশালা

তথ্যসূত্র 

ঢাকা জেলার মহাবিদ্যালয়
১৯৯৪-এ প্রতিষ্ঠিত শিক্ষাপ্রতিষ্ঠান
১৯৯৪-এ বাংলাদেশে প্রতিষ্ঠিত
বাংলাদেশের বেসরকারি মহাবিদ্যালয়
উত্তরার শিক্ষাপ্রতিষ্ঠান
সিদ্ধার্থ (উপন্যাস)

সিদ্ধার্থ  নোবেল পুরস্কার বিজয়ী জার্মান লেখক হেরমান হেস এর লেখা অন্যতম জনপ্রিয় একটি উপন্যাস। গৌতম বুদ্ধের সময়ে ব্রাহ্মণ পরিবারে জন্মগ্রহণকারী "সিদ্ধার্থ" নামে এক যুবকের আধ্যাত্বিক অভিযাত্রা এবং দর্শন এই উপন্যাসের মূল উপজীব্য।

হেরমান হেস এর এই নবম উপন্যাসটি লেখা হয়েছিল জার্মান ভাষায় , খুব সরল অথচ মাধুর্যপূর্ণ ছন্দে । হেরমান হেস ১৯১০ সালে ভারতে কিছুদিন কাটানোর পর, বইটি সর্বপ্রথম প্রকাশ পায় ১৯১২ সালে । বইটি যুক্তরাষ্ট্রে সর্বপ্রথম প্রকাশ পায় ১৯৫২ সালে এবং ৬০ এর দশকে বেশ প্রভাব বিস্তার করে। হেস বইটি উৎসর্গ করেন প্রিয় বন্ধু এবং নবেল পুরস্কার বিজয়ী ফরাসি নাট্যকার রোমেইন রোনাল্ড কে।

বাংলাদেশে বইটি সর্বপ্রথম প্রকাশ করে বিশ্ব সাহিত্য কেন্দ্র, ২০০২ সালে । বইটি অনুবাদ করেন জাফর আলম এবং সম্পাদনা করেন অধ্যাপক আবদুল্লাহ আবু সায়ীদ।

সিদ্ধার্থ শব্দটি এসেছে সংস্কৃত সমাস, সিদ্ধ (অর্জন) + অর্থ ( সম্পদ/ জ্ঞান ) = সিদ্ধার্থ (অর্জিত জ্ঞান)। অর্থ্যৎ কোন যাত্রী ( অনুষন্ধিৎসু ব্যক্তি বিশেষ) যিনি তার মোক্ষম লক্ষ্যে পৌছুতে সক্ষম হন। বুদ্ধত্ব লাভের পূর্বে গৌতম বুদ্ধের নাম ছিল রাজপূত্র "সিদ্ধার্থ "গৌতম। তবে এই উপন্যাসের সিদ্ধার্থ এবং গৌতম বুদ্ধ দু'জন ভিন্ন মানুষ।

সিদ্ধার্থ গ্রন্থ সম্পর্কে মার্কিন লেখক হেনরি মিলার বলেছেন : "সাধারণভাবে পরিজ্ঞাত বুদ্ধকে অতিক্রম করে এখানে নতুন এক বুদ্ধ সৃষ্টি করা হয়েছে এবং এ সাফল্য অভাবিতপূর্ব।"

সারাংশ রূপরেখা 
গল্পের পটভূমি গৌতম বুদ্ধ - এর সময়কার প্রাচীন ভারত। ( পঞ্চম - দশম শতাব্দির মধ্যবর্তি সময়ে )গল্পের শুরু হয় ব্রাম্মণপূত্র সিদ্ধার্থ কে দিয়ে যে তার বাল্যবন্ধু এবং ছায়াসঙ্গী গোবিন্দ কে নিয়ে গৃহত্যাগ করে। তারা দুজন অন্তরাত্মার আলোর সন্ধানে যাত্রা শুরু করে। সিদ্ধার্থ বিভিন্ন ঘটনা এবং জীবনের ঘাত প্রতিঘাতের চেতনায় এক পর্যায়ে তার লক্ষ্যে পৌছুবার উপক্রম হয়। চেতনা হল মানুষের জীবনে ঘটে যাওয়া বিভন্ন ঘটনার অভিজ্ঞতার প্রতিফলন - যা কিনা মানুষের উপলব্ধি, শিক্ষা এমনকি জ্ঞানও বটে। উপলব্ধি আসে আত্মসিদ্ধি এবং অন্ত:করণ থেকে। হেসের সিদ্ধার্থ উপন্যাসটিতে মানুষের জীবনে লব্ধ অভিজ্ঞতাকে দেখানো হয়েছে সত্যকে জানার এবং আলোকিত হওয়ার সর্বোৎকৃষ্ট পথ হিসেবে। হেসের সৃষ্ট চরিত্র সিদ্ধার্থ দেখায় যে প্রকৃত জ্ঞান বিদ্যা, ধ্যান কিংবা পার্থিব সুখ থেকে নিজেকে বঞ্চিত করে কন্টক আসনে শায়ন করলেই পাওয়া যায় না, বরং তা আসে জীবনের মুখোমুখি হয়ে সংসার থেকে অভিজ্ঞাত উপলব্ধি দিয়ে।

সুতরাং, বিছিন্ন কিছু ঘটনা দিয়ে জীবনকে আসলে বিচার করা অর্থহীন - সিদ্ধার্থ উপোষ করে কিংবা প্রেম এবং বাণিজ্যের নেশায় নিমগ্ন হয়ে কোনও ভাবেই নির্বাণ লাভ করতে পারে না। যদিও এগুলোর কোনটিই নির্বান লাভের পথে বাধা হয়ে দাড়ায়নি বরং জীবনে ঘটে যাওয়া প্রতিটি ঘটনাই সিদ্ধার্থ'র আত্মপলোদ্ধিতে কোনও না কোন ভাবে কাজে এসেছে। ঘটে যাওয়া এই সব ঘটনাগুলোই অভিজ্ঞতার ভান্ডারে যুক্ত হয়েছে।

জার্মান উপন্যাস
দার্শনিক উপন্যাস
জার্মান ভাষার উপন্যাস
ভারতের পটভূমিতে উপন্যাস
জনপ্রিয় সংস্কৃতিতে প্রাচীন ভারত